Mario Calabresi

Mario Calabresi (Milan, 1970eko otsailaren 17a) kazetari eta idazle italiar bat da, 2009tik 2015era bitartean La Stampa eta 2016tik 2019ra bitartean La Repubblica egunkarien zuzendari izandakoa.

 Biografia 
 Ikasketak eta bizitza pribatua 
Lotta Continuako militante batzuek 1972an hil zuten Luigi Calabresi komisarioaren semea da; Mariok bi urte eta hiru hilabete besterik ez zituen orduan, anaia Paolok urte bete bakarrik, eta haien ama Gemma Capra haurdun zegoen. 

Zuzenbide ikasketetan matrikulatu zen, eta gero Historia ikasketetan, Milango Unibertsitatean, graduatu gabe. Ondoren, «Carlo De Martino» institutura joan zen kazetaritzan trebatzeko. 

Bi alaba biki izan ditu Caterina Ginzburgekin, Natalia Ginzburg idazlearen bilobarekin, eta 2020tik bananduta dago.

 Kazetaritza lanbidearen hasiera 
Kazetari profesionala da 1997az geroztik. 1998an, ANSA kazetaritza-agentzia italiarrean hasi zen lanean parlamentuko kronista gisa; 1999an La Repubblicara pasatu zen, politika atalean aritzeko. Ondoren, La Stampa egunkariaren Erromako erredakzioan lan egin zuen, eta, egunkari horren bidali berezi gisa kontatu zituen 2001eko irailaren 11ko atentatuak New Yorketik. 2002an, La Repubblicara itzuli zen zuzendariorde nagusi karguarekin, eta, 2007az geroztik, egunkariaren New Yorkeko korrespontsala zelarik, handik 2008ko AEBetako presidentetzarako hauteskundeen berri eman zuen 2007an, Spingendo la notte più in là argitaratu zuen, terrorismoaren biktimei eskainitako liburua (euskaraz, 2025ean argitaratu zuen Igela argitaletxeak, Gaua harago bultzatuz izenburuarekin, Lurdes Auzmendik eta Koldo Bigurik itzulita).

 Egunkari-zuzendaritza 
2009ko apirilaren 22an, 39 urte zituela, La Stampako zuzendari izendatu zuten. 2011ko ekainaren 6tik aurrera, Hotel Patria saioa aurkeztu zuen Rai 3 telebista katean, audientzia handieneko ordutegian. 2015eko abenduaren 31n, La Stampako zuzendaritza utzi eta Ezio Mauro ordezkatu zuen La Repubblica egunkariko zuzendaritzan, 2016ko urtarrilaren 15etik aurrera. 2019ko otsailaren 5ean, editoreak Calabresiri jakinarazi zion zuzendari kargutik kenduko zutela, eta Carlo Verdelli izendatu zuten haren ordez 2019ko otsailaren 19tik aurrera.

 Bestelako jarduerak 
2020ko otsailaz geroztik, Altre Storie deritzan newsletter bat argitaratzen du online, kazetaritza-erreportajeak idatziz.

2020aren amaieratik aurrera, podcastak ekoizten dituen Chora media izeneko enpresa baten sortzaile eta zuzendaria da, Mario Gianani, Guido Maria Brera eta Roberto Zancorekin batera.

2024an Finché sono al mondo dokumentala egin zuen Silvia Nucinirekin, Be Water Filmek ekoitzia, Rai Documentarirekin lankidetzan. Dokumentala RAI 3n eman zen, 2024ko urriaren 19ko gauean, eta gaur egun RaiPlayn dago eskuragarri.

 Sariak 
2002an, Francesca Senette eta Andrea Galdirekin batera, Angelo Rizzoliren oroimenezko Ischia Kazetaritza Saria jaso zuen, 35 urtetik beherako kazetarientzat, eta 2003an Carlo Casalegno izeneko saria.
2007an, Spingendo la notte più in là liburuarekin, Fiesole Saria irabazi zuen.
2016an Epaimahaiaren Sari Berezia eman zioten, Amerigo Kazetaritza Sariaren zortzigarren edizioan.
2017an, Italiako Diputatuen Ganberan Italia-USA Fundazioaren Amerika saria eman zioten.
2023an Chiara Saria jaso zuen Una volta sola kontakizun bildumarengatik.
2024an Zilarrezko Euskadi Saria jaso zuen Spingendo la notte più in là gaztelaniazko itzulpenagatik.

 Liburuak 
Spingendo la notte più in là. Storia della mia famiglia e di altre vittime del terrorismo (2007), Arnoldo Mondadori Editore. Euskaraz: 
 Gaua harago bultzatuz. Itzultzaileak: Lourdes Auzmendi eta Koldo Biguri,  (2025), Igela.
La fortuna non esiste. Storie di uomini e donne che hanno avuto il coraggio di rialzarsi (2009), Arnoldo Mondadori Editore.
Cosa tiene accese le stelle. Storie di italiani che non hanno mai smesso di credere nel futuro (2011), Arnoldo Mondadori Editore.
Non temete per noi, la nostra vita sarà meravigliosa. Storie di ragazzi che non hanno avuto paura di diventare grandi (2015), Arnoldo Mondadori Editore.
La mattina dopo (2019), Mondadori.
Quello che non ti dicono (2020), Mondadori.
Una volta sola. Storie di chi ha avuto il coraggio di scegliere (2022), Mondadori.
A occhi aperti, 10 grandi fotografi raccontano i momenti in cui la Storia si è fermata in una foto (2023), Contrasto Editore.
Sarò la tua memoria. Una nonna sopravvissuta ad Auschwitz. Suo nipote. Un viaggio nella nostra storia (2023) Mondadori.
Il tempo del bosco (2024), Mondadori.

 Erreferentziak 

 Kanpo estekak 

Kategoria:Kazetariak
Kategoria:Italiako idazleak